Virallinen lehti nro C 150 , 28/05/1999 s. 0627



A4-0438/98 Päätöslauselma komission tiedonannosta neuvostolle ja Euroopan parlamentille liikenteen Euro-Välimeri-yhteistyöstä (KOM(98)0007 - C4-0102/98) Euroopan parlamentti, joka - ottaa huomioon komission tiedonannon (KOM(98)0007 - C4-0102/98), - ottaa huomioon 12. kesäkuuta 1992 Välimeren liikenteestä ((EYVL C 176, 13.7.1992, s. 250.)) ja 14. toukokuuta 1998 Euro-Välimeri-sopimuksista ((EYVL C 167, 1.6.1998, s. 196.)) antamansa päätöslauselmat, - ottaa huomioon komission tiedonannon neuvostolle ja Euroopan parlamentille unionin ja sen naapurimaiden infrastruktuuriverkkojen yhdistämisestä toisiinsa (KOM(97)0172), Helsingissä pidetyn kolmannen yleiseurooppalaisen liikennekonferenssin loppujulkilausuma ja päätöslauselmaesityksen konferenssin jälkeisistä toimista, - ottaa huomioon Barcelonan prosessiin liittyvän Euro-Välimeri-komitean 15. syyskuuta 1998 tekemän päätöksen Euro-Välimeri-liikennefoorumin perustamisesta, - ottaa huomioon liikenne- ja matkailuvaliokunnan mietinnön ja ulko- ja turvallisuusasiain sekä puolustuspolitiikan valiokunnan ja taloudellisten ulkosuhteiden valiokunnan lausunnot (A4-0438/98), A. ottaa huomioon liikennepolitiikan viimeaikaisen kehittymisen ja Cardiffin Eurooppa-neuvoston kokouksen tuen Euro-Välimeri-yhteistyölle, B. katsoo, että yhteisessä liikennepolitiikassa, yleiseurooppalaisessa liikennekonferenssissa ja Euro-Välimeri-yhteistyössä viitoitetun strategian perusteella on määritettävä yksityiskohtaisemmin komission käytössä olevat välineet ja varat Euroopan unionin ja Välimeren kolmansien maiden välisen integraation kehittämiseksi, C. katsoo, että mahdollisten «työryhmien» muodostamisen yhteydessä olisi laadittava toimintaohjelma Välimeren maiden liikennettä varten, jotta kurottaisiin umpeen liikennepolitiikan ja Euro-Välimeri-yhteistyön yhteensovittamisessa tapahtunut viivästys, D. katsoo, että tällaisella toimintaohjelmalla olisi katettava riittävän suuri aikaväli ja siinä olisi määrättävä Välimeren alueen liittämisestä liikenteen infrastruktuuritarpeiden arviointiohjelmaan (TINA-mallin mukaisesti ja yhdenmukaisesti sen kanssa), Välimeren alueella toimivien hallitusten välisten osa-aluetason elinten kanssa toteutettavasta rakenneyhteistyöstä ja tutkimustoiminnan kehittämisestä, E. toteaa, että EU:n ja Välimeren maiden väliset kauppavirrat muodostavat 10 prosenttia EU:n ulkomaankaupasta, Euro-Välimeri-yhteyksissä laajimmat kauppavirrat ovat EU:n ja sen Välimeren alueen kumppaneiden välisiä ja Välimeren alueen kumppaneiden keskinäiset kauppavirrat ovat vähäisiä, F. katsoo, että Välimeren alueella liikenteen alalla toteutettavissa toimissa on otettava huomioon osa-aluetason erityispiirteet ja paikallinen poliittis-institutionaalinen kehys sekä pyrittävä lähimpien edunsaajien vankkaan yksimielisyyteen, G. huomauttaa, että Euro-Välimeri-yhteistyössä infrastruktuurihankkeisiin tarkoitetulla julkisella rahoituksella on pyrittävä taloudelliseen ja sosiaaliseen yhteenkuuluvuuteen sekä Euroopan unionin ulkopuoliseen alueiden väliseen yhteistyöhön ja että varat on ohjattava kestävän kehityksen hankkeisiin paikallisella tasolla, H. katsoo, että myös Välimeren alueella olisi sovellettava komission vihreässä kirjassa «Kansalaisten verkko» vahvistettua strategiaa etelä-etelä-suuntaisten maa- ja meriyhteyksien kehittämiseksi multimodaali- ja joukkoliikenteellä ja että Euroopan unionin ja EIP:n on osaltaan rahoitettava tämän strategian toteuttamista, I. katsoo, että Barcelonan julistuksen liikennettä koskeva osa on korostetusti suunnattu infrastruktuuriin, J. katsoo, että myös Välimeren maissa on pyrittävä ympäristön kannalta kestävien liikenneverkostojen ja -muotojen kehittämiseen, K. katsoo, että Euroopan unioni ei ehdota Välimeren saarten erityisaseman tunnustamista Euro-Välimeri-kumppanuudessa, L. katsoo, että sekä merenkulku- että ilmailualalla tarvitaan multilateraalista lähestymistapaa, sillä aloilla on suora yhteys tavaroiden ja palveluiden vaihdon asteittaiseen vapautumiseen Välimeren alueella, M. katsoo, että Välimeren satamilla on merkitystä meren ylittävän liikenteen jakautumisessa ja että kabotaasiliikenne ja syöttöliikenteen yhtenäinen ja operatiivinen hallinta on tässä mielessä tärkeää, N. katsoo, että risteilytoiminta ja vapaa-ajan veneily voisivat vahvistaa Euro-Välimeri-yhteistyötä, tehostaa satamarakenteiden ja -palveluiden käyttöä ja luoda työpaikkoja, O. katsoo, että on pyrittävä liikenteen turvallisuusmääräysten laajentamiseen koko Välimeren alueella ja että tätä kehitystä voidaan nopeuttaa tilasto-ohjelmilla, tutkimuksella, uusien teknologioiden soveltamisella, koulutuksella ja kokemusten vaihdolla; 1. Panee merkille Palermossa 3. ja 4. kesäkuuta 1998 pidetyn ulkoministereiden kokouksen tulokset ja Cardiffin Eurooppa-neuvoston ilmaiseman tuen Euro-Välimeri-kehitykselle; toivoo, että erityisessä Barcelonan prosessiin osallistuneiden liikenneministereiden kokouksessa edistettäisiin tehokkaasti unionin ja kaikkien Välimeren kolmansien maiden välisten liikennejärjestelmien integraatiota; 2. Vaatii, että sen on saatava virallisesti ja täysimääräisesti osallistua tarkkailijana Euro-Välimeri-liikennefoorumiin, jossa on osallistujia kahdestatoista Välimeren alueen maasta, komissiosta ja neuvostosta; 3. Katsoo, että käsiteltävänä olevan tiedonannon tiedot on ajantasaistettava Maltassa 24. maaliskuuta 1999 pidettävää Euro-Välimeri-liikennefoorumia varten; kehottaa komissiota antamaan oman selvityksensä Välimeren alueen liikenteestä ennen huhtikuussa 1999 Stuttgartissa pidettävää kolmatta ministerikonferenssia; selvitykseen on sisällytettävä muun muassa ajantasaistettu katsaus voimassa olevista jäsenvaltioiden ja Välimeren kolmansien maiden kahdenvälisistä liikennesopimuksista sekä tilastollinen ja taloudellinen yhteenveto Välimeren alueella viimeksi kuluneina vuosina Euroopan unionin rahoittamista hankkeista alueittain ja liikennemuodoittain; 4. Kehottaa komissiota tekemään samanaikaisesti ehdotuksen Välimeren alueen liikenteen toimintaohjelmaksi yhteisössä ja yleiseurooppalaisella tasolla vahvistettujen strategisten toimintalinjojen mukaisesti ja määräämään a) osa-aluetasolla toimivien ministeriöiden välisten elinten rakenteiden yhteensovittamisesta b) Välimeren alueen liittämisestä yhtenäiseen liikenteen infrastruktuuritarpeiden arviointiohjelmaan (TINA-mallin mukaisesti) c) tutkimustoiminnan tulosten kehittämisestä ja soveltamisesta käytäntöön (RETRAMED) d) järkevästä aikataulusta aloitteissa, joihin on ryhdyttävä, ja tavoitteissa, jotka on saavutettava vuoteen 2010 mennessä Välimeren alueen matkustaja- ja tavaraliikenteessä; 5. Katsoo, että tällaisen toimintaohjelman aloittamiselle on tärkeää, että komissio toteuttaa näiden tavoitteiden saavuttamisen vaatimat toimet erityisesti seuraavia keinoja käyttäen: a) PO VII:n ja PO 1B:n sisäinen yhteensovittaminen b) vuoropuhelu muiden toimielinten ja mahdollisten tuensaajien kanssa pyrkien vähentämään vuoropuhelun osapuolia ja parantamaan suhteiden laatua c) avoimet ja selkeät menettelyt, yhtäläiset mahdollisuudet kansalaisille ja asianosaisille toimijoille tietojen saannissa; 6. Korostaa neuvostolle, komissiolle ja Välimeren kolmansille maille, että on tärkeää pyrkiä laajaan yksimielisyyteen tuensaajien välillä (ulkomaiset kumppanit, talouden toimijat, paikallisyhteisöt, jne.) asianosaisen alueen infrastruktuurihankkeista ja yksittäisistä hankkeista; toivoo, että osana Euro-Välimeri-yhteistyötä rahoitettavia toimia olisi tuotantoon ja markkinointiin vahvasti suuntautuvien hankkeiden lisäksi useita sellaisia hankkeita, joilla pyritään varmistamaan keskusalueiden ja syrjäisten alueiden väliset keskeiset joukkoliikennepalvelut; 7. Pitää eri kauppavirtojen laajuuden vuoksi tärkeänä, että infrastruktuurisuunnitelmien täytäntöönpanossa noudatetaan seuraavaa ensisijaisuusjärjestystä: a) EU:n ja Välimeren alueen kumppaneiden satamien (ja lentokenttien) väliset yhteydet, b) Välimeren alueen kumppaneiden ja niiden syrjäseutujen satamien (ja lentokenttien) väliset yhteydet, c) muut yhteydet; 8. Pyytää komissiota soveltamaan vihreän kirjan «Kansalaisten verkko» strategiaa ja tukemaan intermodaalisen ja joukkoliikenteen kehitystä yhteisön ulkopuolisissa maissa Välimeren etelä-etelä-suuntaisilla yhteyksillä ja keskusalueiden, saarien ja syrjäisten alueiden välillä; 9. Kehottaa neuvostoa ja komissiota kiinnittämään huomiota siihen, että Välimeren saaret yhdistävät maatieteellinen sijaintinsa vuoksi Välimeren kaksi rannikkoa ja että ne ovat jonkin jäsenvaltion tai kumppanivaltion alueita tai jopa unionin jäsenyyttä hakevia valtioita; katsoo sen vuoksi, että saaret ansaitsevat erityisaseman Euro-Välimeri-alueen vapaakauppa-aluetta perustettaessa, erityisesti luotaessa meri- ja ilmaliikenneverkkoja, joiden puuttuminen tekisi niistä auttamattomasti entistä syrjäisempiä; 10. Kehottaa komissiota luomaan sellaisen unionin ulkopuolisille Välimeren alueen maille avoimen yhteisön ohjelman, joka edistää Välimeren saarialueiden välistä yhteistyötä ja saarialueiden välisten ja niiden ja mantereen välisten liikenneyhteyksien kehittymistä; 11. Pitää välttämättömänä edistää yhteyttä paikallisen kehittämisen ja kauppavaihdon lujittamisen Välimeren alueella välillä; kehottaa komissiota, EIP:a ja asiasta vastaavia kansallisia viranomaisia asettamaan etusijalle teknisen avun sekä taloudelliset ja verotukseen liittyvät toimet aluehankkeille, joilla katetaan erityisalueet, liikenteen solmukohdat, satama-alueet tai liikenneakselit, jotta edistetään järjestelmällisesti tuotantoon, koulutukseen, energiaan, ympäristöön ja liikenteeseen sijoittamista; korostaa, että olisi vältettävä herkän Välimeren ympäristön kuormittamista lisää olemassa olevan tai suunnitellun toiminnan tuottamalla ydinjätteellä tai myrkyillä; katsoo, että MedInvestin ja MedUrbsin on osallistuttava kaupallisiin ja tuotantotoimiin vaikuttavien liikenteen infrastruktuurien rahoittamiseen kiinnittämällä erityistä huomiota logistiikkaan, telemaattisiin ja satelliittisovellutuksiin sekä yhdistelmäliikenteen ja muiden ympäristön kannalta kestävien liikennemuotojen kehittämiseen; 12. Korostaa, että koulutus on tärkeää liikenneturvallisuuden edistämiseksi sekä matkustaja- että tavarakuljetuksissa; kehottaa komissiota sisällyttämään yhdessä asianosaisten yhteisön ulkopuolisten maiden toimivaltaisten viranomaisten kanssa tämän seikan Torinossa sijaitsevan Euroopan koulutussäätiön toimien ensisijaisiin «Välimeren alueen» tavoitteisiin; 13. Pitää olennaisena veneilyn ja risteilyjen suotuisaa kehittämistä Välimeren alueella, sillä ne ovat tärkeitä talouden kasvun ja kulttuurivaihdon välineitä; 14. Kehottaa puhemiestään välittämään tämän päätöslauselman neuvostolle, komissiolle, jäsenvaltioiden hallituksille ja parlamenteille sekä Barcelonan julistuksen allekirjoittaneiden maiden hallituksille ja parlamenteille.